Futbol bo‘yicha Saudiya Arabistoni Superkubogi uchun o‘yin ikkinchi bor Angliyada bo‘lib o‘tadi

“Al-Ahli” hamda “Al-Hilol” klublari o‘rtasidagi Saudiya Arabistoni Superkubogi “Fulhem”ning uy stadioni bo‘lmish “Kreven Kottej”da bo‘lib o‘tadi. Bellashuv 8-avgust sanasiga tayin qilingan.

“Championat.asia” ma’lumotiga ko‘ra, bir yil muqaddam saudiyaliklar Superkubok uchrashuvini “KPR” futbol klubiga tegishli bo‘lgan “Loftus Road”da o‘tkazgan bo‘lib, o‘shanda “An-Nasr” va “Al-Hilol” klublari g‘oliblik uchun kurash olib borgan.
“Fulhem” maydoniga chiqib keladigan “Al-Ahli” Osiyo Chempionlar Ligasining 2016-yilgi mavsumida “Nasaf” bilan bir guruhdan joy olgandi. Jiddadagi o‘yinda Saudiya klubi 2:1 hisobida zafar quchgan, Qarshida esa “Nasaf” shu hisobda ustun kelgan.
“Al-Hilol” esa Toshkentning “Paxtakor” klubi bilan kurash olib bordi. Birinchi uchrashuvda 2:2 hisobi qayd etilgan bo‘lsa, Ar-Riyodda Saudiya jamoasi 4:1 hisobida zafar quchgandi.